CELEX: C2007/247/05
Language: el
Date: 2007-10-20 00:00:00
Title: Υπόθεση C-326/07: Προσφυγή που ασκήθηκε στις 13 Ιουλίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/3
            
         Προσφυγή που ασκήθηκε στις 13 Ιουλίου 2007 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-326/07)
   (2007/C 247/05)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: L. Pignataro-Nolin και H. Støvlbæk)
   
      Καθής: Ιταλική Δημοκρατία.
   Αιτήματα
   
               —
            
            
               Να αναγνωρίσει ότι η Ιταλική Δημοκρατία, περιλαμβάνοντας διατάξεις όπως οι του άρθρου 1.2 του διατάγματος του Προέδρου του Υπουργικού Συμβουλίου της 10ης Ιουνίου 2004, περί ορισμού των κριτηρίων ασκήσεως των ειδικών εξουσιών του άρθρου 2 του νομοδιατάγματος 332, της 31ης Μαΐου 1994, που κυρώθηκε, κατόπιν τροποποιήσεων, με τον νόμο 474, της 30ής Ιουλίου 1994, ο οποίος τροποποιήθηκε από το άρθρο 4, παράγραφος 227, στοιχεία a), b) και c), του δημοσιονομικού νόμου 350/2004, παρέβη τις υποχρεώσεις που υπέχει από τα άρθρα 43 και 56 της Συνθήκης ΕΚ·
            
         
               —
            
            
               Να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή υποστηρίζει ότι τα κριτήρια του άρθρου 1.2 του διατάγματος της 10ης Ιουνίου 2004, περί ορισμού των ειδικών εξουσιών, που προβλέπονται στο άρθρο 4, παράγραφος 227, στοιχεία a), b) και c), του νόμου 350/2004, δεν είναι αρκετά ειδικά ή ακριβή ώστε να παρέχουν στον επενδυτή άλλου κράτους μέλους τη δυνατότητα να γνωρίζει πότε θα χρησιμοποιηθούν οι ειδικές εξουσίες του άρθρου 4, παράγραφος 227, στοιχεία a), b) και c), του νόμου 350/2004.
   Οι ειδικές εξουσίες των στοιχείων a), b) και c) είναι οι εξής: εναντίωση στην απόκτηση, εκ μέρους επενδυτών, σημαντικής συμμετοχής στο κεφάλαιο αντιπροσωπεύουσας 5 % τουλάχιστον των δικαιωμάτων ψήφου ή κάποιο άλλο μικρότερο ποσοστό καθοριζόμενο από τον Υπουργό Οικονομικών και Εθνικής Οικονομίας· εναντίωση στη σύναψη συμφώνων και συμφωνιών μεταξύ μετόχων οι οποίοι αντιπροσωπεύουν 5 % των δικαιωμάτων ψήφου ή κάποιο άλλο μικρότερο ποσοστό καθοριζόμενο από τον Υπουργό Οικονομικών και Εθνικής Οικονομίας· και δικαίωμα αρνησικυρίας στη λήψη αποφάσεων περί λύσεως της εταιρίας, μεταφοράς της επιχειρηματικής μονάδας, συγχωνεύσεως, διασπάσεως, μεταφοράς της έδρας στην αλλοδαπή, ή μεταβολής του εταιρικού σκοπού, κριτήρια τα οποία εφαρμόζονται σε όλους τους τομείς που κατονομάζονται στο άρθρο 4, παράγραφος 227, πρώτη παράγραφος, του νόμου (άμυνα, μεταφορές, τηλεπικοινωνίες, πηγές ενέργειας και άλλες δημόσιες υπηρεσίες).
   Υπό το πρίσμα της νομολογίας του Δικαστηρίου (βλ. C-463/00, Επιτροπή κατά Ισπανίας· C-483/99, Επιτροπή κατά Γαλλίας· C-503/99, Επιτροπή κατά Βελγίου· και C-282/04 και C-293/04, Επιτροπή κατά Κάτω Χωρών), η Επιτροπή θεωρεί ότι η επίμαχη νομοθεσία βαίνει πέραν του μέτρου που είναι αναγκαίο προς προστασία του δημοσίου συμφέροντος που περιγράφεται στο άρθρο 1.2 του διατάγματος της 10ης Ιουνίου 2004, και αντιβαίνει αντιστοίχως προς το άρθρο 56 ΕΚ και το άρθρο 43 ΕΚ. Η Επιτροπή θεωρεί ότι, για τους υποκείμενους σε ρύθμιση τομείς, όπως ο τομέας της ενέργειας, του φυσικού αερίου και των τηλεπικοινωνιών, ο σκοπός της προστασίας των ζωτικών συμφερόντων του Κράτους μπορεί να επιτευχθεί με τη θέσπιση μέτρων ρύθμισης των δραστηριοτήτων λιγότερο περιοριστικών, όπως τα της οδηγίας 2003/54/ΕΚ (1) και 2003/55/ΕΚ (2) ή της οδηγίας 2002/21/ΕΚ (3) και της οδηγίας 2002/19/ΕΚ (4), 2002/20/ΕΚ (5), 2002/22/ΕΚ (6) και 2002/58/ΕΚ (7). Η Επιτροπή θεωρεί ότι η ίδια ρύθμιση θα εξασφάλιζε άλλωστε τον ελάχιστο απαιτούμενο εθνικό εφοδιασμό και ότι δεν υφίσταται καμμία αιτιώδης σχέση μεταξύ της ανάγκης εξασφάλισης εφοδιασμού σε ενέργεια, της παροχής δημοσίων υπηρεσιών και του ελέγχου της περιουσίας ή της διαχείρισης της επιχείρησης.
   
      (1)  ΕΕ L 176, σ. 37.
   
      (2)  ΕΕ L 176, σ. 57.
   
      (3)  ΕΕ L 108, σ. 33.
   
      (4)  ΕΕ L 108, σ. 7.
   
      (5)  ΕΕ L 108, σ. 21.
   
      (6)  ΕΕ L 108, σ. 51.
   
      (7)  ΕΕ L 201, σ. 37.